《金陵》
宋代·周师成

故国已云久，地馀风流情。
山花不断市，江鸥长入城。
青溪泓玉水，红楼调春声。
斟酌飞仙过，枉辔一来行。

作者简介：周师成，字宗圣，号雉山，长兴（今属浙江）人。宁宗庆元五年（一一九九）进士。工诗文，名闻一时，卢祖皋、赵师秀、刘克庄等皆与之游。晚年若有所遇，如游仙散圣之人。有集，已佚。事见《贵耳集》卷中、《梅涧诗话》卷下。今录诗十二首。